**Өгем өзенінің суын бөлу жөніндегі гидроқұрылғы мәселесін тездетіп шешуді тапсыруды өтінеміз**

*Астана, 5 сәуір, Мәжіліс Үйі.*

**Мәжілістегі Палата Спикері Нұрлан Нығматулиннің төрағалығымен өткен жалпы отырыста депутат Сәкен Қаныбеков Қазақстан Республикасының Премьер-Министрі Бақытжан Сағынтаевқа депутаттық сауал жолдады.**

«Өзіңіз білетіндей, Қазақстан аумағының сумен қамтамасыз етілуі еуразия құрлығындағы елдер ішінде ең төмен деңгейде.

Президент Н.Назарбаевтың «Қазақстан-2050» Стратегиясы: қалыптасқан мемлекеттің жаңа саяси бағыты» атты Жолдауында су ресурстарының аса тапшылығы ХХІ ғасырдағы он жаһандық сын-қатердің бірі ретінде аталды.

Осыған байланысты, Үкіметке дәйекті түрде, бірінші кезеңде 2020 жылға қарай – тұрғындарды ауыз сумен қамтамасыз ету, екінші кезеңде 2040 жылға қарай – суару проблемасын шешу, ал 2050 жылға қарай осы проблеманы түбегейлі түрде шешу тапсырылды.

Сонымен бірге, Үкіметтің кеңейтілген отырыстары *(2016 жылғы 9 қыркүйектегі, 2017 жылғы 3 ақпандағы)* барысында Мемлекет басшысы су ресурстарын тиімді түрде топтастыру және пайдалану мәселелеріне бірнеше рет жіті назар аударды.

Президенттің бастамасына орай және оның тікелей қатысуымен Ертіс, Қорғас, Жайық, Сырдария, Шу және басқа да бірқатар өзендердің суларын әділетті түрде бөлу бойынша Қазақстанмен шектесіп жатқан Қытаймен, Ресеймен, Өзбекстанмен, Қырғызстанмен келіссөздер жүргізіліп жатыр.

Әсіресе, бұл Президент бекіткен «Агроөнеркәсіптік кешенді дамытудың 2017 – 2021 жылдарға арналған мемлекеттік бағдарламасын» іске асыру шеңберінде өте өзекті бола түседі, онда суармалы жерлерді қалпына келтіру және ауылдық аумақтарды жеткілікті су көлемімен қамтамасыз ету міндет етіп қойылған.

Мемлекет басшысы алға қойған осы міндеттің ықтимал құрамдас шешімдерінің бірі Оңтүстік Қазақстан жерінен бастау алып, оның аумағы арқылы ағатын, әрі қарай Өзбекстанға кететін Өгем өзенінің суын қайта бөлу болып табылады.

Бұл міндет аса өзекті болып табылады, себебі ОҚО-ның халық саны 700 мың адам болатын 4 ауданында (Қазығұрт, Сарыағаш, Мақтаарал және Шардара аудандарында) судың көлемі жөнінен болсын, сапасы жөнінен болсын едәуір тапшы екендігі қатты сезіліп отыр, өйткені онда халық пайдаланатын ашық су арналары санитариялық нормаларға сай емес.

Мемлекеттік органдардың ақпараты бойынша Өгем өзенінің суын бөлу жөніндегі ұсыныс ондаған жыл бойы өзбек тарапымен талқыланып келді және 2017 жылдың ақпан айында бөлінетін су көлемі жөнінде уағдаластыққа қол жеткізілді.

Осы айтылғанға байланысты, уәкілетті мемлекеттік органдарға Өгем өзенінің суын бөлу жөніндегі гидроқұрылғы мен топтық су бұру құрылысы мәселесін тездетіп шешуді тапсыруды өтінеміз.

Осы жобаны іске асыру Қазақстанның су балансын ұлғайту мәселесін шешуге және еліміздің ірі өңірін ауыз сумен жабдықтау сапасын арттыруға және оның ауыл шаруашылығы әлеуетін дамыту мәселелерін шешуге мүмкіндік береді.

**(Сәуле Досжанова. Т.74-63-01. Ақпаратты ҚР Парламенті Мәжілісі Аппаратының  Баспасөз қызметі таратты.)**